b'\n_START_ARTICLE_\nMilj\xc3\xb8pr\xc3\xb8vebanken\n_START_PARAGRAPH_\nMilj\xc3\xb8pr\xc3\xb8vebanken er et nasjonalt laboratorium og arkiv for systematisk innsamling av ikke-humane milj\xc3\xb8pr\xc3\xb8ver som seinere skal brukes for retrospektive analyser av milj\xc3\xb8gifter. Dette skal sikre muligheten til \xc3\xa5 kunne foreta nye analyser av pr\xc3\xb8ver n\xc3\xa5r bedre metodikk for \xc3\xa5 oppdage milj\xc3\xb8gifter utvikles, samt \xc3\xa5 kunne fastsette referanseniv\xc3\xa5/bakgrunnsverdi og etablere tidstrender for nye milj\xc3\xb8gifter._NEWLINE_Milj\xc3\xb8pr\xc3\xb8vebanken m\xc3\xa5 ikke forveksles med humane biobanker, slik som Folkehelseinsituttets biobank eller HUNTS biobank.\n_START_SECTION_\nHistorie\n_START_PARAGRAPH_\nI Stortingsmelding nr. 14 (2006-2007), varslet Regjeringen at man ville \xc2\xabbygge opp en norsk milj\xc3\xb8pr\xc3\xb8vebank for forsknings- og overv\xc3\xa5kningsform\xc3\xa5l p\xc3\xa5 milj\xc3\xb8gifter\xc2\xbb. Stortinget vedtok 15. mai 2007 enstemmig Energi- og milj\xc3\xb8komiteens innstilling om Stortingsmeldingen. Milj\xc3\xb8verndepartementet besluttet 20. oktober 2010 \xc3\xa5 legge milj\xc3\xb8pr\xc3\xb8vebanken til CIENS Forskningssenter for milj\xc3\xb8 og samfunn som nasjonal oppgave. Milj\xc3\xb8pr\xc3\xb8vebanken ble offisielt \xc3\xa5pnet i november 2012.\n_START_SECTION_\nOrganisering og drift\n_START_PARAGRAPH_\nMilj\xc3\xb8pr\xc3\xb8vebanken eies av Klima - og Milj\xc3\xb8departementet og styres av Milj\xc3\xb8direktoratet. Den daglige driften er tillagt CIENS som nasjonal oppgave. Driften gj\xc3\xb8res av et konsortium best\xc3\xa5ende av fire partnere: milj\xc3\xb8instituttene Norsk institutt for vannforskning (NIVA), Norsk institutt for luftforskning (NILU) og Norsk institutt for naturforskning (NINA) samt Universitetet i Oslo. NIVA har prosjektlederansvaret i dette samarbeidet._NEWLINE_Klima og milj\xc3\xb8departementet gir \xc3\xa5rlig tilsagnsbrev til CIENS om \xc3\xa5 drifte milj\xc3\xb8pr\xc3\xb8vebanken som nasjonal oppgave. Med tilsagnsbrevet f\xc3\xb8lger finansiering for ett \xc3\xa5rs drift._NEWLINE_En ekspertgruppe best\xc3\xa5ende av syv uavhengige forskere med h\xc3\xb8y faglig kompetanse p\xc3\xa5 milj\xc3\xb8gifter gir faglig r\xc3\xa5d om driften av Milj\xc3\xb8pr\xc3\xb8vebanken og tar stilling til s\xc3\xb8knad om uttak av pr\xc3\xb8ver.\n_START_SECTION_\nBeliggenhet og fasiliteter\n_START_PARAGRAPH_\nLokalene til Milj\xc3\xb8pr\xc3\xb8vebanken ligger i underetasjen i Forskningsparken/CIENS med arealer p\xc3\xa5 n\xc3\xa6r 200 m\xc2\xb2. Behandling og opparbeiding av innsamlet materiale gj\xc3\xb8res i to dedikerte laboratorier. Pr\xc3\xb8vene blir s\xc3\xa5 bevart i et kompakt frysearkiv (-25\xc2\xb0C) eller i ultrafrysere (-85\xc2\xb0C).\n_START_SECTION_\nInnsamlingsprogram\n_START_PARAGRAPH_\nHvert \xc3\xa5r fryser Milj\xc3\xb8pr\xc3\xb8vebanken ned pr\xc3\xb8ver som representerer milj\xc3\xb8tilstanden i norsk natur. Lokalitetene i pr\xc3\xb8vetakingsprogrammet skal v\xc3\xa6re representative for en region eller omr\xc3\xa5de. Lokalitetene skal representere omr\xc3\xa5der med antatte diffuse kilder som for eksempel n\xc3\xa6r bysentra, det skal v\xc3\xa6re noen referansestasjoner og stasjoner som fanger opp eventuell langtransport av milj\xc3\xb8gifter, som i Arktis. Pr\xc3\xb8vetakingsprogrammet er ikke ment \xc3\xa5 fange opp utslipp fra enkeltst\xc3\xa5ende punktkilder som for eksempel spesifikke industriutslipp._NEWLINE_Pr\xc3\xb8vetakingprogrammet inkluderer pr\xc3\xb8ver av ulike vevstyper fra utvalgte organismer som moser, marin fisk, ferskvannsfisk, muslinger, fugleegg, reinsdyr, jerv, oter, polarrev, steinkobbe og isbj\xc3\xb8rn. Abiotisk materiale som luftpr\xc3\xb8ver (partikul\xc3\xa6rt materiale og flyktige forbindelser fanget med passive pr\xc3\xb8vetakere) og kloakkslam er ogs\xc3\xa5 inkludert. Innsamlingen av materiale utf\xc3\xb8res av CIENS-instituttene, Norsk Polarinstitutt og Havforskningsinstituttet.\n_START_SECTION_\nUttak av pr\xc3\xb8ver\n_START_PARAGRAPH_\nMilj\xc3\xb8verndepartementet ved Milj\xc3\xb8direktoratet har eiendomsrettighetene til alle pr\xc3\xb8ver som samles inn og lagres i milj\xc3\xb8pr\xc3\xb8vebanken. Forskningsmilj\xc3\xb8er kan s\xc3\xb8ke om uttak av pr\xc3\xb8ver til relevante milj\xc3\xb8giftprosjekter. Det er \xc3\xb8nskelig at norske forskningsmilj\xc3\xb8er er deltakere i prosjektene som f\xc3\xa5r ut pr\xc3\xb8ver fra banken. Prosjektene m\xc3\xa5 ha en tilknytning til norske forvaltnings- og/eller forskningsinstitusjoner. Milj\xc3\xb8direktoratet kan gi f\xc3\xb8ringer i forkant av s\xc3\xb8knader for hva som er forvaltningens behov for kunnskaper om milj\xc3\xb8gifter. Milj\xc3\xb8pr\xc3\xb8vebankens ekspertgruppe skal vurdere s\xc3\xb8knader om uttak og bruk av pr\xc3\xb8ver. Det vil bli mulig \xc3\xa5 s\xc3\xb8ke om uttak av pr\xc3\xb8ver fra og med 2015.\n_START_SECTION_\nInternasjonalt nettverk\n_START_PARAGRAPH_\nDet er opprettet milj\xc3\xb8pr\xc3\xb8vebanker i flere land og det er etablert et internasjonalt nettverk for disse.'